Charles Michel: "Dacă vrem pace, trebuie să ne pregătim de război"
- Nicolae Comănescu
- 20 martie 2024, 10:43
Președintele Consiliului European, Charles Michel, nu vorbește pe ocolite: "Dacă vrem pace, trebuie să ne pregătim de război", sunt afirmațiile făcute de Michel într-o intervenție publicată în diverse mass-media europene (în Italia de "La Stampa") în vederea summitului european, de joi și vineri. Iată punctele cheie: țările UE trebuie să fie "pregătite să se apere", producând mai multe muniții și cheltuind mai mult pentru apărare și, în special, trebuie să se pregătească pentru "economia de război". Michel se aliniază, astfel, declarațiilor Ursulei von der Leyen: "Este nevoie de mai multe arme, trebuie să le producem așa cum am făcut cu vaccinurile", a spus președintele Comisiei UE, în urmă cu 20 de zile.
"La doi ani de la începutul războiului, acum este clar că Rusia nu se va opri în Ucraina, așa cum nu s-a oprit acum 10 ani în Crimeea", a subliniat el, reiterând că "Rusia reprezintă o amenințare militară serioasă pentru continentul nostru european și pentru securitatea globală". "Dacă răspunsul UE nu va fi adecvat și dacă nu oferim Ucrainei sprijin suficient pentru a opri Rusia, noi vom fi următorii", insistă Michel.
Europa trebuie să fie în gardă pentru război
"Nu ne mai putem baza pe alții sau să fim la cheremul ciclurilor electorale din Statele Unite sau din altă parte. Trebuie să ne consolidăm capacitatea, atât pentru Ucraina, cât și pentru Europa, de a apăra lumea democratică", scrie președintele Consiliului European. Din acest motiv, potrivit lui Michel, "trebuie să fim pregătiți să ne apărăm și să trecem la o modalitate de "economie de război". A sosit momentul să ne asumăm responsabilitatea pentru propria noastră siguranță". "O Europă mai puternică va contribui, de asemenea, la consolidarea alianței NATO și la consolidarea apărării noastre colective".
Paolo Gentiloni susține poziția lui Charles Michel: "Dacă vrem să consolidăm apărarea europeană, trebuie să o finanțăm împreună", este "ceva foarte important pentru însuși viitorul UE", a spus comisarul european pentru economie la microfoanele "Bloomberg", pe marginea conferinței anuale Euronext, la Paris. În noile reguli ale Pactului de Stabilitate "există deja o formă de stimulare a cheltuielilor pentru apărare", dar "mă refer la ceva mai mult: cred că este nevoie de finanțare comună pentru a stimula" cheltuielile, a subliniat Gentiloni, reiterând că "folosirea de finanțări comune ar putea fi crucială".
Mesajul lui Charles Michel
"De la începutul războiului – amintește Michel – industria europeană de apărare și-a mărit capacitatea de producție cu 50% și până la sfârșitul anului viitor vom dubla producția europeană de muniție, ajungând la peste 2 milioane de bucăți". Dar, pentru președintele Consiliului European, este încă puțin: "Anul acesta, Rusia ar trebui să cheltuie 6% din PIB pentru apărare, în timp ce UE continuă să cheltuie în medie mai puțin de 2% din PIB, prevăzut de obiectivul NATO", așa că pentru Michel "trebuie să ne consolidăm pregătirea pentru apărare".
Tocmai pe această temă, cu câteva ore mai devreme, însuși președintele Consiliului European (precum și Președinția belgiană a UE și BEI) a primit o scrisoare semnată de 13 țări (Italia, Finlanda, Bulgaria, Cehia, Danemarca, Estonia, Franța, Germania, Letonia, Lituania, Olanda, Polonia, România și Suedia), care solicită BEI să finanțeze investiții pentru apărare.
"Trebuie să explorăm diferite posibilități, care ar permite BEI să investească în activități legate de apărare dincolo de proiectele actuale cu dublă utilizare", se arată în scrisoare. "Pe lângă îmbunătățirea diferitelor posibilităţi ale BEI, o ajustare a politicii sale ar putea avea un efect de semnalizare, care ar putea crește investițiile private în securitate și apărare și ar putea să le facă mai acceptabile pentru piețele financiare, investitorii privați și bănci", se arată în scrisoare, semnată de șefii de stat și de guvern ai celor 14 țări membre. Prin urmare, obiectivul ar fi, de asemenea, să stimuleze și să simplifice investițiile private. "Obstacolele pentru sectorul privat – continuă scrisoarea – trebuie depășite.
Industria de apărare face un profit uriaș
Pentru a atrage investitori privați, este esențial să consolidăm "business case"-ul companiilor din sectorul apărării, ceea ce necesită, de asemenea, îmbunătățirea procedurilor noastre de achiziții. Investițiile responsabile merg mână în mână cu credibilitatea sectorului de apărare". "Industria de apărare a UE este o parte vitală a securității europene. O industrie de apărare credibilă necesită investiții, la rândul său", concluzionează cei 14 lideri europeni.
Între timp, surse BEI relatează că Banca Europeană de Investiții este în negocieri cu Comisia Europeană pentru a contura planuri comune de creștere a cheltuielilor dedicate securității și apărării Europei. În centrul negocierilor se află posibilitatea creșterii finanțării acordate de BEI pentru tehnologiile militare și civile "cu dublă utilizare". Așa cum a anticipat și președintele BEI, Nadia Calvino, la ECOFIN, pe 23 februarie, atenția se adresează în special "noilor tehnologii, infrastructurilor critice, securității cibernetice și dronelor".
sursa: RADOR RADIO ROMÂNIA / ilfattoquotidiano.it